b'\n_START_ARTICLE_\nPinton salaliitto\n_START_PARAGRAPH_\nPinton salaliitto oli vuonna 1787 Portugalin siirtomaavaltaa vastaan Goalla suunniteltu kapinayritys, jonka tarkoituksena oli perustaa alueelle Portugalista riippumaton tasavalta. Kapinan taustalla olivat paikalliset katolilaiset papit ja tyytym\xc3\xa4tt\xc3\xb6m\xc3\xa4t sotilaat. Kapinoitsijat kuitenkin ilmiannettiin portugalilaiselle kuvern\xc3\xb6\xc3\xb6rille, joka pid\xc3\xa4tti noin 50 salaliittoon osallistunutta.\n_START_SECTION_\nTausta\n_START_PARAGRAPH_\nPinton salaliiton merkitt\xc3\xa4vimpi\xc3\xa4 vaikuttajia olivat kaksi paikallista katolilaista pappia, Jos\xc3\xa9 Ant\xc3\xb3nio Gon\xc3\xa7alves ja Caetano Francisco do Couto. Heihin puolestaan vaikutti tuolloin Lissabonissa ollut, mutta samoin Goalta alun perin kotoisin ollut Caetano Vit\xc3\xb3ria de Faria. Gon\xc3\xa7alves ja Couto olivat molemmat per\xc3\xa4isin bramiinitaustaisista suvuista. Molemmat matkustivat vuonna 1781 Roomaan ja Lissaboniin yritt\xc3\xa4en ilmeisesti saada tukea nimityksille piispan virkoihin Goalla. My\xc3\xb6hemmin k\xc3\xa4vi kuitenkin selv\xc3\xa4ksi ett\xc3\xa4 nimityksi\xc3\xa4 annettaisiin vain eurooppalaisille. Lissabonissa he tapasivat my\xc3\xb6s Farian, joka oli samoin yritt\xc3\xa4nyt saada piispan virkaa. Vuonna 1784 Goan arkkipiispaksi nimitettiin Manuel da Santa Catarina, portugalilainen joka uskoi eurooppalaisten ylivertaisuuteen paikallisiin n\xc3\xa4hden. H\xc3\xa4n oli suuri syy kapinointiaikeisiin Goalla. Gon\xc3\xa7alves ja Couto palasivat Goalle vuonna 1786, jossa he alkoivat suunnitella Pinton salaliittoa.\n_START_SECTION_\nSalaliitto\n_START_PARAGRAPH_\nPinton salaliitto sai nimens\xc3\xa4 siit\xc3\xa4, ett\xc3\xa4 sit\xc3\xa4 suunniteltiin Pinton perheen talossa Bardezin kyl\xc3\xa4ss\xc3\xa4. Portugalilaisten oikeusasiakirjojen mukaan salaliittolaiset yrittiv\xc3\xa4t saada tukea Mysoren hallitsija Tipu Sultanilta ja Ranskalta. Todellisuudessa ei tiedet\xc3\xa4 oliko salaliitto yht\xc3\xa4\xc3\xa4n enemp\xc3\xa4\xc3\xa4 kuin muutaman uransa etenemisen hitauteen ja p\xc3\xa4\xc3\xa4llyst\xc3\xb6n kyvytt\xc3\xb6myyteen turhautuneen henkil\xc3\xb6n juoni. Valistusajattelu oli alkanut vaikuttaa my\xc3\xb6s Goalla etenkin nuorien katolilaisten keskuudessa, mutta varsinaisia todisteita laajemmasta kapinamielialasta Goalla ei ole. Salaliiton loppu tuli kun liittolaiset ilmiannettiin Goan kuvern\xc3\xb6\xc3\xb6rille, joka m\xc3\xa4\xc3\xa4r\xc3\xa4si nopeasti pid\xc3\xa4tett\xc3\xa4viksi miltei 50 henkil\xc3\xb6\xc3\xa4. Nopeasti suoritetuissa oikeudenk\xc3\xa4ynneiss\xc3\xa4 15 salaliittolaista hirtettiin ja useat muut karkotettiin Bengaliin tai Afrikkaan. 14 pappia pid\xc3\xa4tettiin ja heid\xc3\xa4t vietiin vangeiksi Lissaboniin, jossa heit\xc3\xa4 pidettiin ilman oikeudenk\xc3\xa4ynti\xc3\xa4. 18 vuotta my\xc3\xb6hemmin viel\xc3\xa4 elossa olleet saivat armahduksen.'